## Pravilnik o tehničkim uvjetima koje mora ispunjavati stanica za tehnički pregled vozila

### NN 159/2004 (17.11.2004.), Pravilnik o tehničkim uvjetima koje mora ispunjavati stanica za tehnički pregled vozila

# CENTAR ZA VOZILA HRVATSKE I HRVATSKI AUTOKLUB

2786

Na
temelju članka 273. stavka 5. Zakona o sigurnosti prometa na cestama (»Narodne
novine« 105/04), te rješenja Ministarstva unutarnjih poslova Republike Hrvatske
broj 511-01-72-7693/7-93 od 5. kolovoza 1993. godine Nadzorni odbor Centra za
vozila Hrvatske na sjednici održanoj 9. studenoga 2004. i Upravni odbor
Hrvatskog autokluba na sjednici održanoj 9. studenoga 2004., donijeli su

## PRAVILNIK

### O TEHNIČKIM UVJETIMA KOJE MORA ISPUNJAVATI STANICA ZA TEHNIČKI PREGLED VOZILA

Članak
1.

Ovim se
pravilnikom propisuju osnovni tehnički uvjeti za obavljanje poslova tehničkih
pregleda vozila i registracije vozila u stanicama za tehničke preglede vozila
(u daljnjem tekstu: stanice), u pogledu objekta stanice, rasporeda prostorija,
namjene i dimenzija radnih i ostalih prostorija, te ostalih uvjeta za rad
stanica.

I.
OBJEKT STANICE ZA TEHNIČKI PREGLED VOZILA

Članak
2.

Za
obavljanje tehničkih pregleda i registracije vozila, stanica u pravilu treba
biti smještena u samostojećem objektu.

Ukoliko
je stanica smještena u višenamjenskom objektu, mora biti fizički odvojena od
prostora u kojima se obavljaju ostale djelatnosti koje nisu u svezi funkcije
stanice.

Objekt
u kojem je smještena stanica mora biti čvrsto građen, te u skladu s važećim
propisima iz područja građenja (važeća građevna dozvola, uporabna dozvola i
sl.).

Članak 3.

Prostor stanice sastoji se iz tri funkcionalno
povezane cjeline:

– najviše četiri tehnološke linije za pregled vozila,

– administrativni prostor,

– okoliš stanice s pristupnim prometnicama i
parkirnim mjestima.

Članak 4.

Tehnološka linija za pregled vozila mora ispunjavati
sljedeće uvjete:

a) mora biti tako projektirana da omogućuje radni
kapacitet od 25.000 OA jedinica godišnje,

b) mora biti protočna odnosno tako izvedena da vozila
ulaze u objekt stanice i napuštaju ga po izvršenom tehničkom pregledu krećući
se u istom smjeru,

c) mora biti najmanje dužine 20 m, najmanje širine za
prolaz vozila 6 m, te najmanje dužine kanala za pregled donjeg postroja 8 m
(ako nije postavljena dizalica za podizanje cijelog vozila),

d)
najmanje jedna tehnološka linija u stanici mora biti opremljena tako da omogući
tehnički pregled vozila najvećih dopuštenih dimenzija,

e)
ukoliko stanica ima dvije do četiri tehnološke linije, barem jedna tehnološka
linija mora biti namijenjena pregledu teških vozila (vozila iznad 3,5 tona
najveće dopuštene mase). Najmanja širina ove linije je 6 m. Linija za pregled
lakih vozila (vozila do 3,5 tone najveće dopuštene mase) u tom slučaju može
biti najmanje širine 4,5 m.

f)
minimalni svijetli otvor vrata na ulazu i izlazu s tehnološke linije mora biti:
4x4,2 m za tehnološke linije za pregled teških vozila i 3x3 m za tehnološke
linije za pregled lakih vozila. Sva ulazna i izlazna vrata moraju biti izvedena
s automat­skim pogonom.

g) tehnološka linija mora biti opremljena uređajima i
opremom u skladu s propisima o tehničkim pregledima vozila. Kompresor za
opskrbu tehnološke linije stlačenim zrakom može biti smješten na tehnološkoj
liniji (pod uvjetom da su ispunjeni svi važeći propisi koji se odnose na posude
pod tlakom i da ne ometa protok vozila) ili u prostoriji posebno izgrađenoj za
tu svrhu.

Članak 5.

Pod administrativnim prostorima u smislu ovog
pravilnika podrazumijevaju se: prostor za nadzornike i referente za poslove
registracije vozila, prostor za voditelja stanice, prostor za stranke,
sanitarni prostor za djelatnike stanice, sanitarni prostor za stranke, prostor
za odmor i garderobu djelatnika, te prostor za trajnu arhivu.

Administrativni
prostori moraju ispunjavati sljedeće uvjete:

a) prostor za nadzornike i referente za poslove
registracije vozila mora biti funkcionalno i prikladno izgrađen, opremljen
odgovarajućom informatičkom i uredskom opremom. Minimalna površina ovog
prostora mora biti 6 m2
po jednom radnom mjestu,

b) prostor za voditelja stanice mora biti
funkcionalno i prikladno izgrađen, opremljen odgovarajućom informatičkom i ured­skom
opremom. Minimalna površina ovog prostora je 12 m2.

c) prostor za stranke mora biti funkcionalno i
prikladno izgrađen, opremljen potrebnim namještajem i opremom. Minimalna
površina ovog prostora mora biti 4 m2 po jednom radnom mjestu.

d) sanitarni čvorovi za djelatnike i stranke moraju
biti izgrađeni kao dvije neovisne funkcionalne cjeline, uređeni i opremljeni
opremom prikladnom za ove prostore,

e) prostor za odmor i garderobu djelatnika mora biti
izveden kao odvojeni prostor koji služi isključivo za odmor (pauza za objed) i
garderobu djelatnika. Treba biti izgrađen i opremljen prikladnom opremom
(ormari, vješalice, stol, stolice, čajna kuhinja i sl.).

f) prostor za trajnu arhivu mora biti izveden kao
zasebna prostorija, veličine dovoljne za pohranu očekivanog broja predmeta,
opremljena prikladnom opremom (police, ormari), te ob­vezno metalnom kasom za
čuvanje obrazaca prometnih dozvola, knjižica vozila i registracijskih pločica,
važnijih dokumenata i sl.. Ova prostorija treba biti fizički zaštićena od
provale (pojačana vrata, prozori sa zaštitnom rešetkom).

Članak 6.

Okoliš stanice s pristupnim prometnicama i parkirnim
mjestima mora ispunjavati sljedeće uvjete:

a) prometnice za prilaz vozila tehnološkim linijama
stanice (najmanje dužine od 30 m), kao i za napuštanje tehnoloških linija
stanice (najmanje dužine od 20 m) moraju biti izvedene sa suvremenim kolničkim
zastorom koji osigurava nesmetan prilaz odnosno napuštanje tehnoloških linija,

b) širina jednosmjernih prometnica u zoni stanice ne
smije biti manja od 3 m, a dvosmjernih manja od 6 m,

c) u okolišu stanice treba osigurati dovoljan broj
parkirnih mjesta, u skladu s projektnom dokumentacijom,

d) horizontalna i vertikalna prometna signalizacija
mora biti izvedena u skladu s projektnom dokumentacijom,

e)
okoliš stanice mora biti uredno završen, ozelenjen, opločen i sl. u skladu s
projektnom dokumentacijom.

Članak
7.

Iznimno,
ukoliko to ne ometa tehnološki proces tehničkog pregleda vozila, u objektu
stanice se mogu nalaziti i radni prostori za dodatno ispitivanje vozila,
odnosno otklanjanja manjih nedostataka i kvarova utvrđenih u postupku tehničkog
pregleda vozila.

Članak
8.

Stanica
mora biti opskrbljena dovoljnim brojem telefonskih linija, priključkom
električne energije dostatne snage, te ostalom infrastrukturom kao što je
sustav opskrbe vodom, odvodnjom i slično.

Članak
9.

Ukoliko
se pored postojećih stanica u nekom mjestu treba graditi još jedna, ista mora
biti razmjerna postojećim stanicama, u pravilu tehnološki modernija.

Članak
10.

Uvjeti
rada u prostorima stanice u pogledu dimenzija, volumena, osvjetljenja,
zagrijavanja, te posebno u odnosu na mikroklimu i intenzivno strujanje zraka
uslijed propuha, moraju zadovoljavati propise o zaštiti na radu za radne i
pomoćne prostorije, kao i ostale propise (protupožarna zaštita, građevinski
propisi, ekološki propisi i sl.) za objekte ovakve namjene.

II.
OSTALI UVJETI

Članak 11.

Stanica mora biti tako organizirana da može poslovati
kao tehnološko-ekonomska cjelina.

Članak 12.

Na poslovima tehničkih pregleda, registracije vozila
i poslovima koji su s tim povezani, moraju se zapošljavati djelatnici
odgovornog odnosa prema radu i korektnog odnosa prema strankama.

Članak 13.

Pravna osoba u čijem sastavu posluje stanica dužna je
djelatnicima u stanicama osigurati radne, prostorne i materijalne uvjete za
mirno i kvalitetno obavljanje poslova. S tim u svezi potrebno je osigurati
dovoljan broj izvršitelja radi ravnomjernog opterećenja u obavljanju poslova,
kako bi se izbjeglo neopravdano zadržavanje stranaka.

Pravna osoba u čijem sastavu posluje stanica obvezna
je djelatnicima osigurati samostalnost u radu kod obavljanja poslova tehničkih
pregleda vozila i registracije vozila.

Članak 14.

Nadzornik tehničke ispravnosti vozila i referent za
poslove registracije vozila mogu obavljati poslove u stanici kada za to dobiju
ovlaštenje (licencu) koju izdaje Ministarstvo unutarnjih poslova, te potvrdu o
provjeri stručnosti.

Djelatnici iz stavka 1. ovog članka dužni su na
svojoj odjeći istaknuti jedinstvenu identifikacijsku oznaku, te u svom radu
koristiti propisane žigove za ovjeru obrazaca. Jedinstvenu identifikacijsku
oznaku i žigove za ovjeru obrazaca propisuje stručna organizacija.

III.
ZAVRŠNE ODREDBE

Članak
15.

Odredbe
članka 4., 5. i 6. ovog pravilnika ne primjenjuju se na stanice koje su
ovlaštenje za obavljanje tehničkih pregled vozila dobile prije stupanja na
snagu ovog pravilnika.

Članak
16.

Stupanjem
na snagu ovog pravilnika prestaje važiti Pravilnik o uvjetima rada,
organizacijskim i drugim uvjetima za rad stanica za tehničke preglede vozila
(»Narodne novine«, broj 166/98).

Članak
17.

Ovaj
pravilnik stupa na snagu osmog dana od dana objave u »Narodnim novinama«.

I/1,broj:
3067-1/2004        Broj: 9789
Zagreb, 9. studenoga 2004.      Zagreb,
11. studenoga 2004.
if !supportLineBreakNewLine
endif

CENTAR

ZA VOZILA HRVATSKE                  HRVATSKI AUTOKLUB

predsjednik Nadzornog odbora            predsjednik Upravnog odbora

**Ivan** **Babovac****, dipl****. ing****.,** v. r. **Ivo** **Biki****ć, dipl****. iur****.,** v. r.

Pravilnik, NN 159/2004-2786